stanford-oval/wikipedia huggingface dataset:
אוונסנס

| --- | --- |
 
אוונסנס בהופעה בשנת 2015
 מקום הקמה:  ארקנסו 
 מוקד פעילות:  ארצות הברית ליטל רוק, ארקנסו, ארצות הברית
 תקופת הפעילות:  מ-1994
 סוגה:  רוק • רוק אלטרנטיבי • מטאל גותי נו מטאל • אלקטרונית גלאם מטאל
 חברת תקליטים:  Wind-up Records
 פרסים והוקרה:  פרסי קראנג! (2003)  פרס הגראמי להופעת הארד רוק (2004)  פרסי המוזיקה של MTV אוסטרליה (2007)  פרס גראמי לתגלית השנה (2004)  פרסי המוזיקה העולמית (2004)  Los Premios MTV Latinoamérica for Best Rock Artist — International (2007) 
 האתר הרשמי של הלהקה
 פרופיל ב-IMDb
 חברים
 איימי לי ג'ן מג'ורה טים מק'קורד וויל האנט טרוי מקלוהורן
 חברים לשעבר
 בן מודי דייוויד הודג'ס ויליאם בויד ג'ון לקומפט רוקי גריי טרי בלסאמו
 
אוונסנס (באנגלית: Evanescence; תרגום חופשי: העלמות) היא להקת רוק אמריקנית, שמקורה בליטל רוק, ארקנסו, שהוקמה בשנת 1995 על ידי הגיטריסט בן מודי והזמרת איימי לי. סגנון הלהקה נחשב מגוון וכולל השפעות מטאל, אופרה, גראנג' ואלקטרונית.
הלהקה הקליטה את האלבום באורך מלא הראשון שלה "Fallen" ב-2003. האלבום מכר כ-17 מיליון עותקים בעולם, מה שעזר ללהקה לזכות בשני פרסי גראמי מתוך שש מועמדויות.
שנה לאחר מכן הוציאה אוונסנס את אלבום ההופעה הראשון שלה "Anywhere But Home", שמכר יותר ממיליון עותקים בעולם. ב-2006 הוציאה הלהקה אלבום אולפן השני שלה "The Open Door", שמכר בעולם יותר מחמישה מיליון עותקים.
הרכב הלהקה השתנה בתכיפות לאורך השנים, לעומת שני האלבומים הראשונים: דייוויד הודג'ס עזב אותה ב-2002, מייסדה מודי עזב ב-2003, וויל בויד ב-2006, הגיטריסט ג'ון לקומפט והמתופף רוקי גריי עזבו ב-2007, וטרי בלסאמו עזב ב-2015, והוחלפו בחברי הרכב חדשים. כתוצאה מכך בשלושת האלבומים הבאים של הלהקה (האחרון שבהם ב-2020) לא היה את אותו הרכב.
היסטוריה > 1995–2001: תחילת הדרך

להקת אוונסנס הוקמה על ידי הצמד בן מודי ואיימי לי. השניים נפגשו לראשונה במחנה קיץ לנוער, בעיירה שמרנית-נוצרית במדינת ארקנסו בסוף שנת 1995, כשהיו בגילאי 14 ו-15.
חודש אחד לאחר שהכירו, כבר החלו השניים לנגן גרסאות כיסוי וסקיצות מקוריות בהופעות אקוסטיות קטנות בחנויות ספרים ובבתי קפה בליטל רוק וכן הקליטו באופן חובבני בבתי הוריהם. בין השנים 1997–1999 הקשר הבין-אישי החל להתהדק וגלש בהמשך הדרך לזוגיות.
שיריהם הראשונים היו "Solitude" (שנכתב על ידי לי) ואחריו "Understanding" (מודי), "Give Unto Me" (לי) ו-"My Immortal" (מודי). בכל השירים הללו מופיע קרדיט כתיבה משותף לשניים, אף שמבחינה הכתיבה עבדו לחוד. נאמר כי בן היה כותב השירים הראשי ולרוב איימי הייתה משכתבת את הליריקות שלו ומוסיפה מלודיות וקולות משלה.
לזוג לא היו משאבים כספיים ליצירת הרכב קבוע. עקב כך, פנה מודי למספר מוזיקאים חובבים מסצנת הרוק בעיר וביניהם ג'ון לקומפט ורוקי גריי מלהקות המטאל הנוצריות Kill System,‏ Mindrage,‏ A Living Sacrifice‏ ו-Soul Embraced, ולבסיסט ויליאם בויד מלהקות הפאנק Lucky Father Brown ו-The Visitors, אשר עבדו איתם על מספר הקלטות דמו. מוזיקאים אלו עזרו להוות למעשה את ההרכב המלא של אוונסנס בתחילת דרכה המסחרית.
הצמד הוציא את ה-EP העצמאי הראשון שלו בשם Evanescence EP. האלבום יצא במהדורה של כמאה עותקים בלבד, אשר חולקו במהלך הופעה במועדון הרוק האהוב על הלהקה, Vino's, בליטל-רוק. שני שירים מתוכו, Understanding ו-Give Unto Me, הגיעו לתחנות הרדיו המקומיות ובראשן תחנת KABF, הודות לשדרן בראד קאווינס. Understanding, על אף אורכו (מעל שבע דקות), זכה להצלחה. בשל עליית הפופולריות של הלהקה, החל ביקוש למופע חי בפורמט מלא ובנוסף הוקלטו שירים חדשים. כך, לאחר כשנה, יצא ה-EP השני, Sound Asleep EP, במהדורה מצומצמת יותר ונדירה של חמישים עותקים בלבד. הצמד המשיך לכתוב ולהלחין שירים חדשים. בשלב מאוחר יותר חברו השניים לקלידן דייוויד הודג'ס, מכר של מודי, שהצטרף לפרויקט.
האלבום המלא הראשון של הלהקה הוקלט בדירה של בן ובעליית הגג של בית נעוריה של לי ונקרא "Origin". חברי הלהקה לא מחשיבים אותו כאלבום הבכורה שלהם אלא כאוסף דוגמיות שנעשה עצמאית על ידי חברי הפרויקט ולו עטיפה מושקעת (הודות לחבר אמן של ההרכב), אותו שלחו ללייבלים רבים במטרה שיחתימו אותם. הלהקה נתגלתה על ידי המפיק פיט מת'יוס בזמן שיצרו הקלטות דמו בממפיס שבטנסי. ההקלטות ו-Origin נשלחו על ידו לבסוף לניו יורק, שם נחתם חוזה ההקלטות המיוחל עם לייבל הרוק האמריקני Wind-Up Records, מקבוצת סוני.
היסטוריה > 2002: Fallen והכרה בינלאומית

לקראת 2002 החלה הכתיבה הרשמית של Fallen, אלבום האולפן המסחרי הראשון באורך מלא של הלהקה. במהלך יצירתו העתיקו חברי הפרויקט את מגוריהם ללוס אנג'לס ואיימי, הסולנית, לקחה שיעורי משחק על מנת להתגבר על בעיית הביטחון העצמי הנמוך שלה כדי להשיג נוכחות בימתית. כשיצא, הוגדר האלבום כ"רוק נוצרי" ונמכר רק בחנויות מסוג זה. בתגובה, העידו חברי הלהקה שלמרות אמונותיהם האישיות והאווירה הגותית בשיריהם, הם כלל אינם להקה נוצרית. במהלך של קידום מכירות, ככל הנראה, התנסחו השניים בצורה בוטה ומודי קילל ונשא את שם האל לשווא במהלך ראיון במגזין Entertainment Weekly, ובכך יצרו ביקורת ומחלוקת כנגדם בקהילה זו. ישנן טענות כי הלהקה הסכימה למהלך הראשוני של פניה למגזר המסורתי-נוצרי. הזרם הנוצרי הסיר את האלבום מן המדפים והוא הגיע לבסוף לקהל הרחב, לא לפני שנוצר אוסף ה-EP השלישי, Mystary, ששימש כדיסק פרומו או טריגר ליציאת אלבום הבכורה. הדיסק הכיל גרסאות כמעט סופיות לסינגלים העתידיים, ויצא בעיר הבית של ההרכב על ידי Wind-Up במטרה לבדוק את שביעות רצון המאזינים מהפרויקט החדש והמבטיח של הלייבל. ה-EP נחשב לנדיר ביותר.
בדצמבר 2002, לאחר יציאת אלבום הבכורה, עזב הודג'ס את הלהקה, כתוצאה מהמחלוקת סביב הגישה הנוצרית ומשום שהגורמים בדבר לא תמכו ברצונו ליצירה בכיוון מוזיקלי זה.
שני שירים מתוך "Fallen" צורפו לפסקול הסרט דרדוויל, בשנת 2003: "Bring Me to Life" ו-"My Immortal" הביאו לפרסום בינלאומי של הלהקה, כמעט בן לילה. Fallen זכה להצלחה רבה ומכר למעלה מ-17 מיליון עותקים ברחבי העולם, כמעט חצי מתוכם בארצות הברית. הוא זכה במספר אלבומי פלטינה וזיכה את הלהקה בשלל פרסים, כאשר הבולטים מביניהם הם שני פרסי גראמי ב-2004 עבור האמן החדש הטוב ביותר והופעת הרוק הטובה ביותר (עבור השיר Bring Me to Life).
היסטוריה > 2003–2005: הפרידה ממודי

הלהקה יצאה לסיבוב הופעות עולמי אינטנסיבי, אשר ארך בסופו של דבר כ-18 חודשים.
ב-22 באוקטובר 2003, לילה לפני קונצרט בגרמניה כחלק מסיבוב ההופעות האירופאי לקידום Fallen, עזב במפתיע הגיטריסט הראשי ומייסד הלהקה, מודי, בגלל חילוקי דעות קשים עם לי ובשל עניינים אישיים אחרים. כעבור זמן מה נתגלה שמודי אובחן כסובל מהפרעה דו־קוטבית והתמכרות לאלכוהול וסמים (מהן נגמל מאוחר יותר). נאמר גם שרדה בחברי הלהקה - מודי שאף למיינסטרים, בניגוד לרצונה של לי, שמאסה בפעילות יחסי הציבור, בסיבובי ההופעות התדירים ובהגבלת רעיונותיה המוזיקליים.
את מקומו תפס הגיטריסט טרי בלסאמו, יוצא להקת המטאל האלטרנטיבית Cold אשר הופיעו עם אוונסנס במהלך חלק מסיבוב ההופעות של Nintendo Fusion Tour. בלסאמו הפך במהרה לחבר קבע ועזב את להקתו הקודמת.
בתום סיבוב ההופעות יצאה אוונסנס להפסקה ארוכה. לאחר שהוציאה ארבעה סינגלים, יצא גם מארז DVD כפול, בשם "Anywhere but Home". המכיל הקלטה של הופעה שלמה מאולם הזניט בפריז, בנוסף לקליפים הרשמיים מ-Fallen וקטעים דוקומנטריים מאחורי הקלעים.
היסטוריה > 2006–2010: The Open Door

באוקטובר 2006 יצא אלבום האולפן השני: The Open Door. האלבום הופק על ידי דייב פורטמן (גיטריסט Ugly Kid Joe לשעבר) שהיה אחראי גם על ההפקה הקודמת. לפני צאת האלבום הצהירה לי שב-The Open Door יהיה צליל מעט שונה ואקלקטי יותר, עם נגיעות קלאסיות רבות. כמו כן אמרה שיושם דגש על עבודה משותפת בין כלל חברי הלהקה, ועל זרימה משוחררת ומעט אופטימית יותר מזו הקודרת של Fallen.
הסיבה לעיכוב הארוך היה רצון הלהקה לתת לתהליך האמנותי מספיק מרחב וזמן כדי להבשיל וליצור יצירה מקורית שלא תחקה את קווי האלבום הקודם. נוסף לכך, סבל בלסאמו משבץ כתוצאה מקריש דם שהגיע למוחו בנובמבר 2005, דבר שגרם להקפאה בהפקת האלבום. לצד פרויקטים צדדיים של חלק מחברי ההרכב, נבע עיכוב נוסף מתביעה משפטית שהגיש נגדם אמרגנם האישי לשעבר, דניס ריידר מ-Rider Management, בדצמבר שלאחר מכן, בגין הפרת חוזה בשל אי תשלום של 20% מרווחיהם, ודרש עשרה מיליון דולר. לי הגישה תביעת נגד על הפרת נאמנות, רשלנות מקצועית, תקיפה מינית ועוד. התיק עדיין נמצא בהליכים. את ריידר החליף האמרגן אנדי לורי.
הבסיסט, ויליאם בויד, הודיע על פרישתו מספר שבועות לפני צאת הסינגל הראשון מ-The Open Door, משום שמאס בלוחות הזמנים הקשים של סיבובי ההופעות הקרבים ורצה להיות קרוב יותר למשפחתו. כיום הוא חבר בלהקות Two Spines ו-American Princes.
ג'ון לקומפט פוטר ב-4 במאי 2007 על ידי לי. הסיבות הרשמיות אינן ידועות לציבור. ההנחה היא שלקומפט לא היה חבר תורם בכתיבה ובהלחנה, מה שהוביל לתסכול אישי ובכך הוא גרם לאווירה שלילית בקרב שאר חברי הלהקה, כשלמעשה נשאר בפרויקט רק בשביל הכסף (לפי דברי לי). כיום הוא חבר בלהקות Mourningside ו-Machina. המתופף ויליאם ("רוקי") גריי החליט לפרוש יחד עם ג'ון, חברו הוותיק, עמו היה שותף להרכבים שונים בעבר. פרישתו תוכננה לאמצע הפגרה שיועדה ללהקה בדרום אפריקה במהלך סיבוב ההופעות של האלבום The Open Door. בסופו של דבר פוטר גם הוא על ידי איימי לאחר שגילתה על תכנונו לפרוש מהלהקה. כיום הוא חבר בלהקת Mourningside, יחד עם לקומפט. להקות נוספות בהן הוא חבר (כגיטריסט): Fatal Thirteen ו-Soul Embraced.
במהלך סיבוב ההופעות של הלהקה, הופיעו אוונסנס בישראל באמפי-פארק רעננה ב-26 ביוני 2007, והיו לאומן/להקה הבינלאומי הראשון שהגיע לאחר שנה נטולת הופעות של אמנים שאינם ישראלים עקב המצב הביטחוני.
ב-2008 הודיעה איימי לי על כוונתה להוציא אלבום סולו וכן היא ביצעה לבדה שיר בפסקול של הסרט הסיוט שלפני חג המולד, עובדות שהשאירו סימן שאלה לגבי המשך הלהקה.
הלהקה קיבלה שני מקומות ב"מצעד העשור" שנערך בגלגלצ ב-31 בדצמבר 2009, מצעד שהציג את השירים הגדולים של העשור. אוונסנס הגיעו למקום השלישי עם השיר My Immortal, ולמקום השמיני עם השיר Bring Me to Life.
היסטוריה > 2011–2016: אלבום אולפן שלישי - Evanescence

בחודש פברואר 2010 הוציאה הלהקה את השיר Together Again, שיר שנחתך מהאלבום The Open Door ויצא בעקבות רעידת האדמה בהאיטי. הלהקה העמידה את השיר למכירה שכל תרומותיה נתרמו לשיקום ההריסות ונפגעי רעידת האדמה.
לאחר בעיות חוזרות ונשנות עם הלהקה וחברת ההקלטה "Wind Up" בה עתיד הלהקה היה מעורפל, איימי לי הוציאה הודעה רשמית ב-4 באפריל 2011 כי אוונסנס נכנסים לסטודיו באופן רשמי להקליט את אלבום האולפן השלישי, אשר יצא במהלך סתיו 2011. המפיק המוזיקלי של הלהקה היה תחילה סטיב לייליוויט (שהפיק בעבר אלבום ל-U2, וללהקה Seconds to Mars ‏30), אך הוא הוחלף במרץ 2011 על ידי מפיק הרוק ניק רסקולינז מאחר שהחיבור של אוונסנס עם סטיב לילווייט "לא עבד" לדברי לי.
בראיון אמרה איימי לי:
הסגנון שאנחנו הולכים אליו כלהקה הוא מיזוג בין כלי נגינה סינתטיים עם כלים אורגנים וליצור משהו שנשמע כמו מקום חדש לחלוטין.
בריאיון לאתר Spin שנערך באפריל 2011 הוסיפה לי:
השירים חזקים הרבה יותר מבעבר, זו אוונסנס, אך עם צלילים וכלים חדשים. קיבלתי השראה גדולה מהטבע ומהאוקיינוס, אני מכוונת לאוונסנס תשוקתית יותר, ועל לחפש תשובות, ולא תמיד למצוא אותן.
ביוני 2011 הודיעה לי בטוויטר שהאלבום החדש צפוי לצאת ב-11 באוקטובר 2011, וכן היא מסרה בהודעה שטרוי מקלוהורן יחזור ללהקה באופן רשמי. בנוסף בריאיון ל-MTV מסרה איימי את שמו של הסינגל הראשון "What You Want", בנוסף איימי הודיעה באחד מראיונותיה על הסינגל השני My Heart Is Broken שיצא ב-31 באוקטובר 2011 מתוך הדיסק שיחולק ל-שני חלקים, החלק הראשון הכולל 12 שירים והשני גרסת הדלוקס הכוללת 16 שירים,DVD של הלהקה וקטעים למאחורי הקלעים של הקליפ של What You Want.
ב-22 ביוני איימי חשפה בריאיון למגזין "Karrange" ובריאיון ל-MTV את שם האלבום השלישי שנקרא על שם הלהקה - "Evanescence" כיוון שלדבריה "אוונסנס" מאוחדת מתמיד וכל חברי הלהקה היו שותפים מלאים בכתיבת האלבום, סיבה נוספת היא שהאלבום בעצם עוסק על להקת אוונסנס, ועל יחסיה עם המעריצים.
היסטוריה > 2017–2019: Synthesis

ב-20 במרץ 2017, בריאיון ל-Aol Build איימי הכריזה באופן רשמי כי הלהקה עובדת על אלבום האולפן הרביעי של הלהקה שיצא בסתיו 2017 (6 שנים לאחר Evanescence).
בפוסט אותו פרסמה איימי בפייסבוק הודיעה כי האלבום החדש ייקרא Synthesis. על פי איימי, אלבום זה יתבסס על כלים אורגניים ואלקטרוניים כגון נבל, צ'לו וכינור - ללא גיטרות ותופים.
האלבום אשר יצא ב-10 בנובמבר 2017 מכיל קטעים נבחרים מאלבומים קודמים אשר עובדו בכלי נגינה סינתטיים ואלקטרוניים ובתוספת 2 שירים חדשים: "Imperfection" ו-"Hi-Lo" (בשיתוף לינדזי סטירלינג).
האלבום מלווה בתזמורת מלאה בניצוחו של המפיק דייוויד קמפל (אנ'). גרסת הדלוקס כוללת פרקי וידאו דוקומנטריים בשם "Inside Synthesis" המציגים את תהליך העבודה על האלבום.
ב-12 באוקטובר הושק לרכישה מארז DVD של המופע "Synthesis".
בספטמבר 2019 אוונסנס הכריזו על מופע משותף עם להקת Within Temptation בשם Worlds Collide (אנ') אשר תוכנן בשבע ערים באירופה באפריל 2020 אך נדחה לספטמבר 2022 לאחר התפרצות מגפת הקורונה.
בנובמבר 2019 שוחררה גרסת כיסוי של אוונסנס לשיר "The Chain" של להקת Fleetwood Mac, אשר הופק לקידום משחק הווידאו Gears 5 (אנ'), זמן קצר לאחר מכן יצא לשיר קליפ באווירה אפוקליפטית בבימויו של P.R. Brown (אנ').
היסטוריה > 2020–הווה: The Bitter Truth

ב-17 באפריל 2020 פורסם על ידי הלהקה שמו של אלבום האולפן החמישי: ״The Bitter Truth״. בשונה מאלבומים קודמים של הלהקה, הסינגלים פורסמו בשיטת סטרימינג בתאריך ייעודי לכל סינגל. האלבום יצא לאור במלואו ב-26 במרץ 2021.
כשאיימי נשאלה על סגנון האלבום ב-Reddit ענתה: זה הולך להיות אפל וכבד, בדומה ל-The Open Door (אלבומם השני של הלהקה), אך עם נגיעות מסגנונות מגוונים.
ב-24 באפריל שוחרר הסינגל הראשון מהאלבום: ״Wasted On You" בשידור לייב ביוטיוב מלווה בקליפ אשר צולם ממכשירי הטלפון של חברי הלהקה בזמן שהם שוהים בבידוד בביתם עקב התפרצות נגיף הקורונה. הסינגל השני מהאלבום, "The Game Is Over" שוחרר ב-1 ביולי.
ב-14 באוגוסט שוחרר הסינגל השלישי: "Use My Voice" כחלק מקמפיין מטעם HeadCount (אנ') לעידוד הצבעה בבחירות 2020 בארצות הברית. להקלטת השיר חברו אוונסנס למספר נשים להקלטת קולות הרקע כמסר להעצמה נשית, וביניהן: לינדזי סטירלינג, שרון דל אדל, טיילור מומסון, ליזי הייל, דינה ג'ייקוב ועוד.
משמעות שם הלהקה

משמעות המילה "אוונסנס" (באנגלית: Evanescence) היא המצב הנתון בו נמצא חומר או גורם כלשהו כאשר הוא נעלם, מתפוגג, מתכלה או מתמוסס בצורה פתאומית. בדומה להתאדות של נוזל ומים, היעלמות של חלום, תקווה או רוח רפאים. נאמר שצמד מייסדי ההרכב, בן מודי ואיימי לי, בחנו מספר אפשרויות שונות לבחירת שם ללהקתם, בפרט, השמות Childish Intentions ו-Stricken. עד שהחליטו על Evanescence. מונח זה נבחר בצורה אקראית על ידי מודי מתוך מילון אנגלי, בטענה שהוא "אפל, מסתורי ומצייר לך תמונה במחשבה", המטרה אותה רצה הצמד להשיג.
סגנון מוזיקלי

הסגנון של הלהקה השתנה מאז הקמתה על ידי הצמד לי ומודי, ועד היום. לאחר שחרור הלהקה מהחוזה של Wind-Up Records אימצה הלהקה יותר את זרם הרוק האלקטרוני. סגנונה העיקרי של הלהקה הוא רוק בעל השפעות מזרמים שונים:
מטאל גותי – הפיוז'ן שבין ההשפעות מהמטאל, מהמוזיקה הקלאסית, מהרוק ומהפופ הוביל את הלהקה לסגנון מוזיקלי דומה למטאל הגותי. יש שיגדירו את הלהקה כלהקת רוק גותי עקב הליריקה והלחנים שעשוים להיות יותר נגישים לאוזן מאשר במטאל הגותי. עם זאת הסולנית הצהירה שהוא לא דוגלת בקטלוגים וחושבת שהתיוג הגותי לא מתאים.
רוק אלטרנטיבי – ההשפעות מרוק פסיכדלי, גראנג', פאנק, גלאם מטאל והרכבים אלקטרוניים הובילו ליצירת הצליל האלטרנטיבי בלהקה.
מוזיקה אלקטרונית – עם השנים, כיוונו חברי הלהקה ואיימי לפרוץ גבולות חדשים ולנסות ז'אנרים חדשים. אחד הז'אנרים הבולטים בהם התנסו הוא הז'אנר האלקטרוני - איימי מאז ומעולם טוענת כי הושפעה רבות מהמוזיקה האלקטרונית ומז'אנר הטריפ הופ, כדוגמת פורטיסהד וביורק. האלבום הבולט ביותר של אוונסנס בז'אנר זה הוא ״Synthesis (אנ')״ אשר הוקלט בכלים סינתטיים ואלקטרוניים בלבד ובליווי מקהלה מלאה.
הלחנים מורכבים בעיקר מהשפעות של רוק וגראנג' משנות ה-80 וה-90 של המאה ה-20, עימם מזדהים חברי הלהקה. בו בזמן מורגשת השפעת סצנות שונות ורבות, כגון: מטאל, גותיקה, מוזיקה אלקטרונית, פופ, אלטרנטיבי ומוזיקה קלאסית.
ווקאלית, מובלת המלודיה על ידי קול נשי עוצמתי בעל טון דרמטי דמוי אופראי (איימי לי), הכולל קולות שניים שמימיים על גבי קולות רקע עשירים של מקהלה.
מבחינה אינסטרומנטלית, המנגינה מורכבת לרוב מריפים מונוטוניים וסבוכים ומסולואים מהוקצעים, מהירים וחדים של גיטרה חשמלית ובנוסף מצליל כבד ועמוס של רוק על ידי שימוש מודגש בשכבות רבות של גיטרות ותופים, עם נגיעות אקוסטיות. שני הרבדים הללו מתחברים בצורה מקורית באמצעות אלמנטים נאו-קלאסיים של קלידים, אפקטים של ביטים אלקטרונים ממוחשבים ואף כלי מיתר קלאסיים (כינורות וצ'לו).
הליריקה העמוקה והספרותית והטקסטים האפלים של לי לצד הרגישות המבנית לפופ (לגאטו, בית-פזמון-בית וכדומה), מביאים ליצירה מוזיקלית הנעה בין הכוחניות והאגרסיביות הרוקיסטית של חברי הלהקה, לבין הפן הרגשי והדרמטי של לי.
סגנון מוזיקלי > השפעות מוזיקליות

חברי הלהקה מעידים על סגנונות מוזיקליים מגוונים להם הם מאזינים, והמשפיעים עליהם במידה כלשהי ומסבירים את הגיוון ביצירתה של הלהקה[דרוש מקור]:
פופ, היפ-הופ ובלוז: מריה קארי, מייקל ג'קסון, כריסטינה אגילרה, שרה מקלכלן, מיסי אליוט, בויז טו מן, דני אלפמן, ג'ניס ג'ופלין, !WHAM, פלאמב, סטיבי וונדר.
רוק ואלטרנטיב לסוגיו: ג'ימי הנדריקס, נירוונה, אופספרינג, פינק פלויד, א פרפקט סירקל, ניין אינץ' ניילז, גארבג', הסמאשינג פאמפקינס, אליס אין צ'יינס, סטיינד, בלו אויסטר קאלט, AC/DC, סטון טמפל פיילוטס, טורי איימוס, קולדפליי, רדיוהד, ג'וני קש, ג'ון סוויהארט, מארון 5, ג'ואן ג'ט, בק, דפטונס.
מטאל: Type O Negative, מטאליקה, קורן, איירון מיידן, פנטרה, ג'ודס פריסט, ווייט סנייק, מרלין מנסון.
מוזיקה קלאסית: לודוויג ואן בטהובן, וולפגנג אמדיאוס מוצרט ויוהאן סבסטיאן באך.
מוזיקה אלקטרונית: דפש מוד, ביורק, פורטיסהד.
חברי הלהקה

איימי לי – שירה ופסנתר (כלים נוספים: גיטרה, קלידים, נבל)
ג'ן מג'ורה – גיטרה מובילה, טרמין.
טים מק'קורד – גיטרה בס (כלים נוספים: קלידים, גיטרה). במקביל לעבודתו באוונסנס, מק'קורד הוא גם גיטריסט להקת "The Snobs".
וויל האנט – תופים, בנוסף חבר בלהקת "Eye Empire".
טרוי מקלוהורן – גיטרת קצב.
חברי הלהקה > חברים לשעבר

בן מודי – גיטרה וכלים נוספים: תופים, גיטרת בס, קלידים, פסנתר וקולות רקע. ממייסדי הלהקה. פרש ב-22 באוקטובר 2003..
דייוויד הודג'ס – קלידים וכן פסנתר וקולות רקע. עזב בדצמבר 2002.
ויליאם ג'יימס בויד (אסקוויר) – גיטרה בס וכן קולות רקע, גיטרה ותופים. הודיע על פרישתו מספר שבועות לפני צאת הסינגל הראשון מ-The Open Door.
ג'ון לקומפט – גיטרת קצב (תפקידים נוספים: ראפינג בשיר Bring Me To Life בהופעות). פוטר ב-4 במאי 2007 על ידי לי.
ויליאם ("רוקי") גריי – תופים וכן גיטרה וקולות רקע. החליט לפרוש יחד עם ג'ון, חברו הוותיק, עמו היה שותף להרכבים שונים. בסופו של דבר פוטר גם הוא על ידי איימי שגילתה את תכנונו לעזוב את הלהקה.
טרי בלסאמו – גיטרה מובילה, עזב באוגוסט 2015.
דיסקוגרפיה

| --- | --- |
 אלבומי אולפן 2003: Fallen  2006: The Open Door  2011: Evanescence  2017: Synthesis  2021: The Bitter Truth אלבומי הופעה 2004: Anywhere but Home  2018: Synthesis Live אלבומי אוסף 2016: Lost Whispers:  אלבומי דמו 2000: Origin אלבומי מארז 2017: The Ultimate Collection מיני-אלבומים 1998: Evanescence  1999: Sound Asleep / Whisper  2003: Mystary אלבומי וידאו 2004: Anywhere but Home  2012: Synthesis Live
הופעות > סיבובי הופעות

2003–2004: Fallen Tour
2006–2007: The Open Door Tour
2011–2012: Evanescence Tour
2017–2018: Synthesis Live
2021: Worlds Collide
איימי לי ובן מודי בהופעה, 2003
אוונסנס בהופעה בשנת 2004
איימי לי בהופעה בשנת 2007
איימי לי בהופעה של אוונסנס בשנת 2015
יונתן הקטן

יונתן הקטן הוא שיר ילדים שמילותיו העבריות מיוחסות למשורר ישראל דושמן (אך יש סברה שנכתבו על ידי המחנכת שושנה צ'נסטוחובסקה). השיר זכה לביצועים של זמרים ישראלים רבים, וביצועו נמשך בדרך כלל כחצי דקה. בגרסתו העברית הוא כפי הנראה שיר הילדים הישראלי המוכר ביותר.
השיר > מבנה

בשיר שני בתים, שבכל אחד מהם ארבע שורות קצרות. כל שתי שורות מרכיבות משפט, וחרוזות בחרוז עני, כלומר נחרזות בתנועה ועיצור בלבד (הקטן/הגן, לשובב/במכנסיו, התגלגל/קיבל), או חרוז בלתי-מדויק קרוב עיצורי (העץ/חיפש).
השיר > תוכן

השיר מספר על הילד הקטן והשובב יונתן, שיצא אל הגן, טיפס על העץ, ונוצר חור גדול בבד מכנסיו. סיום השיר מתאר את סופו של אותו שובב, שמקבל את עונשו. כיום נהוג לשיר את השיר עם סיום מתון יותר ופחות נוזף. כך שבמקום המילים "מִן הָעֵץ הִתְגַּלְגֵּל/ וְעונְשׁוֹ קִבֵּל", מקובל לעיתים קרובות לחזור על שתי השורות האחרונות של הבית הראשון, "הוּא טִפֵּס עַל הָעֵץ/ אֶפְרוֹחִים חִפֵּשׂ".
השיר > "אפרוחים חיפש"

ניתן להניח שכוונת הביטוי "אפרוחים" בשיר היא לצאצאי הציפור, ולא לצאצאי התרנגולת (שאינם נמצאים על עצים). בדומה לשיר קן ציפור של חיים נחמן ביאליק, נעשה גם כאן שימוש במילה "אפרוח" במקום במילה "גוזל". בעברית בת ימינו, המונח המקובל לצאצא צעיר של ציפור הוא "גוזל", ואילו "אפרוח" משמש לתיאור צאצא של עופות מים ותרנגולות, אשר אינם נמצאים על עצים. הבחנה כזו לא הייתה בעת שדושמן חיבר את השיר.
השיר > השפעות

לינה ארנון הציעה שקיימת זיקה בין שירה של יונה וולך, "יונתן", ובין שיר הילדים "יונתן הקטן" (זיקה הניכרת כבר בשם השיר ובשם גיבורו).
לחן השיר

מנגינת השיר מתועדת כלחנו של שיר הציידים הגרמני "Jägerlust" (הנאתו של הצייד), הפותח במילים "Fahret hin" ("סעו קדימה"), אשר הובא לדפוס בשנת 1807 על ידי יוהאן גוסטב גוטליב בישלינג (Büsching) ופרידריך פון דר האגן (von der Hagen), אך ייתכן שהיא חוברה כבר בתחילת המאה ה-18. פשטותה של המנגינה, המבוססת על חמישה צלילים בלבד, הפכה את השיר לקליט ביותר, וכן מאפשרת לימוד מהיר וקל של נגינתו במגוון רחב של כלי נגינה; הדבר נכון בעיקר ללימוד פסנתר וכלי מקלדת אחרים, בהם ניתן לנגן את השיר ביד אחת מבלי להתיק אותה ממקומה. משום כך נחשב השיר כשיר בסיסי להתחלת לימוד נגינה בכלי נגינה שונים. מלבד בגרמניה ובישראל, המלודיה קיימת גם בשיר ילדים דרום-קוריאני (ראו להלן).
השמעת צלילים אינה נתמכת בדפדפן שלך. אפשר להוריד את קובץ השמע.
מקור השיר

השיר המקורי נכתב בגרמנית על ידי פרנץ וִידֶמַן (1821–1882) ושמו "הנסל'ה הקטן" (Hänschen klein). השיר, שפורסם ב-1860 כחלק מספר השירים "שירים ישנים, מילים חדשות" (Alte lieder, neue Worte), מספר על הַנְס הקטן שיצא לנדוד בעולם. אמו בוכה מרה ובמבטה היא מאחלת לו הצלחה ומבקשת שישוב במהרה. ולאחר שנים רבות שב הביתה והוא בחור. איש אינו מזהה אותו, אפילו אחותו, אבל אמו מזהה אותו מיד ומברכת אותו. השיר נועד להמחיש לילדים חוויות כמו כאב הפרידה, נדודים הרחק מן הבית ושמחת האיחוד מחדש עם המשפחה, ולשבח את ערך הביתיות והשיבה למולדת (מטרת כל חיבוריו של וִידֶמַן הייתה להקנות לנוער את ערכי החברה הבורגנית שרווחו בתקופתו.). מילות השיר השתנו מספר פעמים מאז פרסומו, עקב פרסום השיר בספרי ילדים שונים.
| 0 | 1 | 2 |
| --- | --- | --- |
|  הטקסט המקורי (1860) |   |  תרגום מילולי |
|  Hänschen klein Geht allein In die weite Welt hinein, Stock und Hut Steht ihm gut, Ist auch wohlgemut. Aber Mutter weinet sehr, Hat ja nun kein Hänschen mehr. Wünsch dir Glück, Sagt ihr Blick, Komm nur bald zurück! |   |  הַנְס הקטן יצא לבדו לעולם הרחב. מקל הליכה וכובע הולמים אותו מאוד וגם רוחו עולצת. אבל אמא בוכה מאוד, עתה הרי כבר אין לה הַנְס קטן. "בהצלחה!" מאחל מבטה, "רק שתשוב במהרה!" |
|  Viele Jahr, Trüb und klar, Hänschen in der Fremde war. Da besinnt Sich das Kind, Ziehet heim geschwind. Doch, nun ist’s kein Hänschen mehr, Nein, ein großer Hans ist er; Schwarz gebrannt Stirn und Hand. Wird er wohl erkannt? |   |  שנים רבות עכורות וצלולות היה הַנְס הקטן בנכר. ואז מתעשת הילד ונחפז הביתה במהירות. אבל עכשיו הרי כבר אין זה הַנְס קטן. לא, הוא הַנְס גדול. שזופים ידיו ומצחו. האם יזהו אותו? |
|  Eins, zwei, drei Gehn vorbei, Wissen nicht, wer das wohl sei. Schwester spricht: Welch' Gesicht! Kennt den Bruder nicht. Kommt daher die Mutter sein, Schaut ihm kaum ins Aug hinein, Ruft sie schon: Hans!, mein Sohn! Grüß dich Gott, mein Sohn!“ |   |  אחד, שניים, שלושה חולפים על פניו ואינם יודעים: מי זה יכול להיות? אחותו אומרת: "איזה מין פרצוף?!" ואינה מזהה את אחיה. לכן מגיעה אמו, רק מביטה לתוך עיניו כבר קוראת היא: "הַנְס, בני! יברכך האל, ילדי". |
השיר בשפות אחרות

פרט לגרמנית ולעברית, משמש לחן השיר גם כשיר ילדים נפוץ מאוד בקוריאה הדרומית. השיר מתאר את מעופו של הפרפר ואת ציוץ הציפורים בעונת האביב, ומוכר בכינוי 나비야 나비야 ("הו פרפר! הו פרפר!") - המשמש גם כשורה הראשונה בשיר.
השיר מוכר גם ביפן כשיר ילדים המדבר על פרחי הדובדבן (סאקורה). השיר מופיע בסרט "כלב חוצות" (1949) של אקירה קורוסאווה בכיכובו של טושירו מיפונה באחת מסצנות הסיום, כאשר חבורת ילדים שרה את השיר ברקע. שמיעת השיר גורמת לאחת הדמויות להתחרט על פשעיה בבגרותה.
גרסאות אחרות

בעקבות תפוצתו הרחבה של השיר, נכתבו שירי-צאצא עממיים שונים המבוססים על הלחן ועל המשקל, אך כוללים שינויים קלים, שלעיתים שייכים לשדות סמנטיים ספציפיים, על מנת ליצור אפקט קומי.
בשנות ה-70 עיבד וביצע זיקו גרציאני, מנצחה של תזמורת צה"ל, את השיר בסגנון ג'אז עם תוספות מלודיות רבות.
בשנת 1969 פרסם הפזמונאי יהונתן גפן את "שיר בגרות ליונתן הקטן".
ראו גם

למרי הייתה כבשה קטנה - (שיר ילדים אמריקני, לכאורה מקביל מבחינה תרבותית ל"יונתן הקטן")
לקריאה נוספת

יאיר מזור, "'יהונתן הקטן'": קריאה חדשה בשיר ילדים נושן", ספרות ילדים ונוער, 21, ב (תשנ"ה), עמ' 34–42.
סלינה משיח, "בעקבות יונתן הקטן: ישראל דושמן ו'יונתן הקטן' – צל מחבר 'אנונימי' בדיוקן משורר עברי", עיתון 77, 199 (תשנ"ו), עמ' 26–29.
סלינה משיח, "יונתן הקטן: צחוק ומכאוב בשיר עממי לילדים", ספרות ילדים ונוער, 22, א (תשנ"ו), עמ' 20–26.
הערות שוליים

↑  מסע הייסורים של יונתן הקטן, באתר הספרנים, ‏2018-01-11
↑  במקור, יש חריזה צלילית של הגיית המילים "טיפס" - "חיפש"
↑  אפרוח וגוזל, באתר "השפה העברית"
↑  לינה ארנון, "התבוננות בשיר: 'יונתן' - של יונה וולך", עיין ערך שירה, ינואר 2007.
↑  לשמיעת השיר בגרמנית
↑  ויקיפדיה, ערך הויקיפדיה בגרמנית
↑  סצינת סיום של הסרט "כלב חוצות". השיר מופיע מדקה 3:54.
↑  יהונתן גפן, שיר בגרות ליונתן הקטן, מעריב, במדור "ספרא וסייפא", 4 ביולי 1969
| --- | --- |
בקרת זהויות :  GND: 4793260-0  MusicBrainz work: d9a2c89c-546f-4b62-a3bd-0329b234ee60  VIAF: 209901363   WorldCat (עם VIAF): 209901363 
מנגינת השיר עם חלק מהטקסט הגרמני המקורי
פסל של הנס הקטן, בעיר Rödental, מחוז Coburg, צפון בוואריה, גרמניה